17.2.14

**Resultater etter jervejakta 2014**

**Lisensjakta på jerv ble avsluttet 15.2.14. Etter rekordsesongen 2012/13, der det ble felt 18 jerv, var det dessverre tilbake til mer normale tall for årets jakt. 6 jerver er blitt felt i Nordland, av en kvote på 23 dyr. 4 av disse er skutt på lokaliteter tilknytet prosjektet. Jegerne i Nordland fortjener uansett skryt for den gode jobben som ble gjort under fjorårets, så vel som årets sesong. Høy uttelling i fjor, samt vanskelige forhold under årets lisensfelling kan være faktorer som har redusert fellingsprosenten. En ting er likevel sikkert, lisensjakt på jerv er fortsatt en vanskelig øvelse.**

Av de 6 felte jervene var 4 dyr tisper. Disse ble felt i Ballangen, Saltdal, Hattfjelldal og Grane. De to hannjervene ble felt i Rana og Vefsn (se figur 1).

Prosjektet omfatter nå 33 aktive lokaliteter for jakt på jerv. På 8 av lokalitetene drives det fangst med bås, mens det på de resterende lokalitetene drives åtejakt. Mye nytt utstyr som åtekamera, åtevarslere, buer og båser har de siste to årene blitt tatt i bruk av jegere som har søkt seg inn i prosjektet. Målsettingen er at dette utstyret skal bidra til aktive åteplasser i mange år fremover.

Figur 1: Felte jerv på lisensjakta i perioden 1997/98 - 2013/14.

Sesonger med jerveprosjektet er markert med rødt.

Det ble, i fjor, gjort en fabelaktig jobb av jegerne i Nordland og i visse områder ble det felt mange dyr. Det er nærliggende å tro at bestandene i disse områdene er blitt redusert noe som igjen påvirker årets fellingsprosent. Det har vært lite snø og mye is denne vinteren, noe som kan ha ført til mye fallvilt, og dermed mye mat for jerven, rundt om i fjellet.

Nå gjenstår evaluering av årets lisensfelling samt planlegging av sesongen som kommer. Vi håper på gode innspill/synspunkter fra jegerne på prosjektets to første driftsår slik at også sesongen 2013/14 kan evalueres på en god måte.

Prosjektet videreføres kommende jaktsesong. Vi oppfordrer interesserte og motiverte jegere/jaktlag som trenger støtte/hjelp til å komme i gang med lisensjakt på jerv til å søke seg inn i prosjektet.

Søknadsmal finnes på hjemmesiden til prosjektet (<http://www.bondelaget.no/jerveprosjektet/category3689.html>).

Prosjektet takker jegerne som har deltatt i prosjektets så langt!

Vidar Johan Bentsen

Prosjektleder